บัณฑูรสั่งกสิกรไทยเดินหน้าเต็มสูบ
ขยายสินเชื่อปีหน้าให้ได้9-10%พร้อมจับมือธนาคารจีน19แห่งหนุนแฟกตอริงเชื่อมการค้า
30 ต.ค. 2555

ขยายสินเชื่อปีหน้าให้ได้9-10%พร้อมจับมือธนาคารจีน19แห่งหนุนแฟกตอริงเชื่อมการค้า
“บัณฑูร” สั่งแบงก์กสิกรไทยลุยสินเชื่อปีหน้าเต็มที่ขีดเส้นโต 9-10% จับมือธนาคารจีน 19 แห่ง หนุนธุรกิจแฟกตอริงไทยจีน 
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย กล่าวว่า แผนธุรกิจปีหน้านั้นธนาคารได้ตั้งเป้าหมายว่าสินเชื่อจะเติบโตได้ 910% จากที่คาดว่าเศรษฐกิจไทยในปีหน้าจะขยายตัวได้ 5% โดยจะเป็นการขยายสินเชื่อในทุกกลุ่มทั้งลูกค้ารายใหญ่ รายกลาง และรายย่อย 
นายบัณฑูร กล่าวว่า สินเชื่อรายย่อยโดยรวมในขณะนี้ยังไม่ถึงจุดที่น่าตกใจ ยังไม่เห็นความเสียหายทุกอย่างเป็นปกติ ซึ่งก็เป็นหน้าที่ของธนาคารพาณิชย์ และธนาคารแห่งประเทศไทย (ธปท.) ที่ต้องประเมินการปล่อยสินเชื่อว่ามีความสุ่มเสี่ยงมากน้อยแค่ไหน
“เหตุการณ์ในปัจจุบันไม่เหมือนการปล่อยสินเชื่อของธนาคารพาณิชย์ในช่วง 15 ปีที่ผ่านมา ที่ทำกันจนเกินตัวจึงเกิดความเสียหาย ขณะที่หนี้ที่ไม่ก่อให้เกิดรายได้ (เอ็นพีแอล) ของธนาคารนั้นในปีหน้าจะควบคุมไว้ให้อยู่ในระดับ 23% ซึ่งเป็นอัตราใกล้เคียงปัจจุบัน” นายบัณฑูร กล่าว
ประธานเจ้าหน้าที่บริหาร ธนาคารกสิกรไทย กล่าวว่า การอัดฉีดสภาพคล่องเข้าสู่ระบบ (คิวอี 3) ของสหรัฐ ทำให้เงินเหรียญสหรัฐวิ่งไปในทุกที่ของโลก เพื่อหาผลตอบแทนที่ดีที่สุด ฉะนั้น สิ่งแรกที่น่าเป็นห่วงคือราคาหุ้นในตลาดหุ้น เพราะหุ้นเป็นสิ่งที่ซื้อง่ายที่สุดในการลงทุน แต่ขณะนี้ตลาดหุ้นไทยยังไม่น่ากลัวถ้าไม่เกิดการแห่กู้เงินเพื่อนำไปซื้อหุ้นเก็งกำไร แต่ปัจจุบันสิ่งเหล่านี้ทำได้ไม่ง่ายนักเพราะธนาคารพาณิชย์ไม่ปล่อยกู้เพื่อนำไปลงทุนในรูปแบบนี้ 
นายบัณฑูร กล่าวว่า สิ่งที่อยากเห็นจากรัฐบาลคือ การกระจายความมั่งคั่งของคนในประเทศซึ่งถือเป็นโจทย์ของทุกประเทศ เรื่องนี้เป็นปัญหาเหมือนกันหมดทั้งในจีน และประเทศในฝั่งตะวันตก สิ่งที่เกิดคือคนรวยก็รวยขึ้นคนจนก็ยังจนอยู่ต่อไป ปัญหาเหล่านี้รัฐบาลต่างๆ จะแก้ไขได้อย่างไร ซึ่งก็จะกลับมาที่ความหวังของรัฐบาลที่ต้องการให้เศรษฐกิจของไทยเติบโต 5% จะทำอย่างไรถึงจะกระตุ้นเศรษฐกิจ และกระจายความมั่งคั่งให้กับทุกคนได้
ขณะที่การปรับคณะรัฐมนตรี (ครม.) นั้น ไม่ได้ขึ้นอยู่กับรัฐมนตรีคนใดคนหนึ่ง แต่ขึ้นอยู่กับนโยบายของรัฐบาลทั้งชุด โดยรัฐบาลมีโจทย์จะทำอย่างไรให้ประเทศฝ่าปัญหาเศรษฐกิจโลกถดถอยไปได้ เพื่อให้คนไทยกินดีอยู่ดีพอควร และมีการกระจายทรัพยากรต่างๆ อย่างทั่วถึง การเปลี่ยนตัว ครม.เกิดขึ้นได้ตลอด เหมือนฟุตบอลต้องมีการเปลี่ยนตัว อยู่ที่ฝีมือการทำงาน
วันเดียวกันนายบัณฑูรได้ลงนามร่วมกับธนาคารพันธมิตรจีน 19 แห่ง เพื่อให้บริการแฟกตอริงระหว่างไทยและจีนที่ใหญ่ที่สุดเป็นครั้งแรกของสถาบันการเงินไทย โดยมีวัตถุประสงค์หลัก 2 อย่างคือ ช่วยเหลือลูกค้าที่ขาดเงินทุนหมุนเวียน โดยนำเอกสารซื้อขายสินค้ามาแลกเป็นเงินสด และช่วยบริหารความเสี่ยงคู่ค้าที่ไม่รู้จักกันมาก่อน โดยมีธนาคารเป็นตัวกลางในการซื้อขายเพื่อป้องกันความเสี่ยง
นายบัณฑูร กล่าวว่า วันนี้เศรษฐกิจจีนใหญ่เป็นอันดับ 2 ของโลก พลังของจีนที่มีไม่เฉพาะแต่เพียงความใหญ่ของเศรษฐกิจและคนที่มีจำนวนมาก แต่เป็นพลังความรู้ความสามารถ และการใช้เทคโนโลยีถึงครึ่งประเทศ จีนได้สะสมสิ่งเหล่านี้ต่อเนื่อง ทำให้จีนมีบทบาทอย่างยิ่งต่อเศรษฐกิจโลกและถูกจับตามอง แต่จากนี้ก็ขึ้นอยู่กับผู้บริหารประเทศจีนจะกระจายโจทย์เหล่านี้ไปยังผู้นำจีนรุ่นใหม่ได้อย่างไร เพราะวันนี้จีนกำลังเข้าสู่อีกยุค
ทั้งนี้ จีนถือเป็นตลาดส่งออกอันดับหนึ่ง และเป็นคู่ค้าสำคัญอันดับสองของไทย ด้วยมูลค่าการค้าระหว่างไทยและจีนปีที่แล้วสูงถึง 1.5 ล้านล้านบาท โดยธนาคารคาดว่าความร่วมมือดังกล่าวจะสามารถสร้างเครือข่ายความร่วมมือที่ครอบคลุมการบริการแฟกตอริงระหว่างไทยจีนที่ใหญ่ที่สุด มีมูลค่าการทำแฟกตอริงของความร่วมมือประมาณ 2.9 หมื่นล้านบาท ซึ่งจะช่วยเพิ่มส่วนแบ่งทางการตลาดของการค้าระหว่างประเทศให้มากขึ้น